CELEX: 32014R0623
Language: ro
Date: 2014-02-14 00:00:00
Title: Regulamentul delegat (UE) nr. 623/2014 al Comisiei din 14 februarie 2014 de stabilire a unei derogări de la Regulamentul (UE) nr. 1290/2013 al Parlamentului European și al Consiliului de stabilire a normelor de participare și diseminare pentru Programul-cadru pentru cercetare și inovare (2014-2020) — „Orizont 2020” cu privire la întreprinderea comună pentru bioindustrii  Text cu relevanță pentru SEE

13.6.2014   
            
            
               RO
            
            
               Jurnalul Oficial al Uniunii Europene
            
            
               L 174/12
            
         REGULAMENTUL DELEGAT (UE) NR. 623/2014 AL COMISIEI
   din 14 februarie 2014
   de stabilire a unei derogări de la Regulamentul (UE) nr. 1290/2013 al Parlamentului European și al Consiliului de stabilire a normelor de participare și diseminare pentru Programul-cadru pentru cercetare și inovare (2014-2020) — „Orizont 2020” cu privire la întreprinderea comună pentru bioindustrii
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru Programul-cadru pentru cercetare și inovare (2014-2020) — „Orizont 2020” și de abrogare a Regulamentului (CE) nr. 1906/2006 (1), în special articolul 1 alineatul (3) litera (b),
   întrucât:
   
               (1)
            
            
               Regulamentul (UE) nr. 1291/2013 al Parlamentului European și al Consiliului (2) instituie Programul-cadru pentru cercetare și inovare (2014-2020) („Orizont 2020”) și prevede implicarea Uniunii în parteneriatele de tip public-privat, inclusiv în întreprinderile comune, în domenii-cheie, în care cercetarea și inovarea ar putea contribui la atingerea obiectivelor mai ample ale Uniunii privind competitivitatea și la abordarea provocărilor societale.
            
         
               (2)
            
            
               Participarea la acțiuni indirecte din cadrul programului „Orizont 2020” ar trebui să fie în conformitate cu Regulamentul (UE) nr. 1290/2013. Cu toate acestea, pentru a se ține seama de cerințele specifice de funcționare ale întreprinderilor comune înființate în conformitate cu articolul 187 din tratat în domeniul bioindustriilor, competența de a adopta acte în conformitate cu articolul 290 din tratat a fost delegată Comisiei pentru întreaga durată a desfășurării programului „Orizont 2020”.
            
         
               (3)
            
            
               Întreprinderea comună pentru bioindustrii a fost înființată prin Regulamentul (UE) nr. 560/2014 al Consiliului (3) în domeniul bioindustriilor, pentru o perioadă care se încheie la 31 decembrie 2024, pentru a implementa inițiativa tehnologică comună pentru bioindustrii.
            
         
               (4)
            
            
               Au fost identificate nevoi specifice de funcționare, în vederea facilitării și a încurajării participării anumitor tipuri de participanți. Respectivele cerințe specifice de funcționare sunt rezultatul fragmentării actuale a acestui sector industrial nou, în care există numeroase părți interesate de ordin mic și mijlociu. Participarea părților interesate respective, împreună cu instituțiile de învățământ secundar și superior și alte entități la întreprinderea comună pentru bioindustrii, ar trebui, de asemenea, să fie facilitată și încurajată, datorită poziției puternice recunoscute a acestora în domeniile cercetării și dezvoltării. Pentru atingerea unui nivel optim de efect de pârghie asupra investițiilor private, numai acele părți interesate ar trebui să fie eligibile pentru finanțarea altor acțiuni decât cele inovatoare legate de întreprinderea comună pentru bioindustrii.
            
         
               (5)
            
            
               În consecință, este necesar să se stabilească o derogare de la articolul 10 alineatul (1) din Regulamentul (UE) nr. 1290/2013, cu scopul de a limita eligibilitatea pentru finanțare în cazul altor acțiuni decât al celor inovatoare, precum și a unor entități precum întreprinderile mici și mijlocii sau a instituțiilor de învățământ secundar și superior,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 10 alineatul (1) din Regulamentul (UE) nr. 1290/2013, în ceea ce privește întreprinderea comună pentru bioindustrii, doar următorii participanți sunt eligibili pentru finanțare în cadrul întreprinderii comune pentru bioindustrii pentru acțiuni în domeniul bioindustriilor, altele decât acțiunile de inovare:
   
               (a)
            
            
               întreprinderile mici și mijlocii;
            
         
               (b)
            
            
               instituțiile de învățământ secundar și superior;
            
         
               (c)
            
            
               entitățile juridice fără scop lucrativ, inclusiv cele care desfășoară activități de cercetare sau dezvoltare tehnologică drept unul dintre obiectivele lor principale;
            
         
               (d)
            
            
               Centrul comun de cercetare;
            
         
               (e)
            
            
               organizațiile internaționale de interes european.
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 februarie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 347, 20.12.2013, p. 81.
   
      (2)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) — Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
   
      (3)  Regulamentul (UE) nr. 560/2014 al Consiliului din 6 mai 2014 privind înființarea întreprinderii comune ECSEL (JO L 169, 7.6.2014, p. 130).